Aussies staan bont oor opkikkertoets | Netwerk24
28 Julie 2019 16:25
Swem Australië moes Sondag bontstaan om te verduidelik waarom hy een van sy swemmers, Shayna Jack, se positiewe opkikkertoets weggesteek het.
Shayna Jack. Foto: Getty Images
Dit volg ná 'n ander Australiese swemmer in die openbaar kwaai tekere gegaan het oor Sun Yang van China se deelname by die Wêreldbyeenkoms in Gwangju.
Jack het haar voor die byeenkoms aan die Australiese span weens "persoonlike" redes onttrek.
Sy het Saterdag bekend gemaak dat sy op 26 Junie positief getoets is vir 'n verbode middel.
Nog 'n Australiese swemmer, Mack Horton, het voor dit opslae gemaak deur openlik beswaar aan te teken teen Yang se deelname aan die byeenkoms.
Yang het in 2014 'n skorsing uitgedien ná hy positief getoets is vir die gebruik van 'n verbode middel.
Swem Australië se uitvoerende hoof, Leigh Russsell, sê die liggaam kon nie vroeër iets sê oor Jack se toets nie, omdat die saak nog ondersoek word.
Russell sê ook Mack het die reg om sy mening oor sake waaroor hy sterk voel, uit te spreek. – Reuters